
1. Istoria politică recentă

În 1974 generalul Itzac Rabin, reprezentant al Partidului Muncii, a devenit prim-ministru, însă alegerile generale din 1977 au dus la înfrângerea acestuia şi la preluarea puterii de către Blocul Likud (al Consolidării) condus de către Menahem Begin, liderul Partidului Herut (al Libertăţii), care a format un guvern cu sprijinul unor partide minoritare.

În iunie 1982 forţele evreieşti au lansat “operaţiunea de pace pentru Galileea”, au pătruns în Liban şi au luat ostatici 6000 luptători ai OEP (Organizaţia pentru Eliberarea Palestinei). Prin eforturi diplomatice s-a reuşit retragerea din Beirut a peste 15.000 luptători OEP şi sirieni şi evacuarea acestora în alte ţări arabe. Datorită mai multor incidente survenite între Israel şi Liban, în care s-au implicat şi trupele OEP şi ale Siriei, diplomaţia internaţională a încercat să îndrepte lucrurile spre un acord de încetare a focului, dar nu s-a ajuns la nici un rezultat, astfel încât Menahem Begin a fost nevoit să demisioneze, iar Itzac Shamir i-a succedat în funcţiile de prim-ministru şi lider al Blocului Likud. Datorită dificultăţilor economice, Partidul Muncii a forţat alegeri anticipate în 1984. Nici unul dintre principalele partide, Likud sau Partidul Muncii, nu a putut obţine majoritatea şi preşedintele Chaim Herzog l-a însărcinat pe Simon Perez, liderul Partidului Muncii, să alcătuiască un guvern de uniune naţională. 

Alegerile generale din 1988 au dus, de asemenea, la un rezultat în care nici una dintre alianţele politice nu a obţinut majoritatea în Knesset astfel încât să poată forma coaliţii cu partidele mai mici şi s-a format un alt guvern de uniune naţională, sub conducerea liderului Likud, Itzak Shamir şi cu cooptarea lui Simon Perez în funcţiile de vice prim-ministru şi ministru de finanţe.

Aripa de dreapta a coaliţiei guvernamentale din Israel a ameninţat cu retragerea în cazul în care s-ar fi ajuns la un acord care să recunoască statutul OEP. 

În 1991, Itzac Rabin a fost ales preşedinte al Partidului Muncii, înlocuindu-l pe Shimon Peres.

La alegerile generale din iunie 1992, reprezentanţii Partidului Muncii au învins, dar fără a avea majoritatea în Knesset, astfel încât Itzak Rabin a fost nevoit să ceară sprijinul partidelor religioase, care fuseseră aliate ale Likud în precedentul Knesset. De asemenea, a fost obţinut sprijinul tacit al unor membri din partidele arabe.

Deşi această coaliţie a fost considerată de observatorii internaţionali ca fiind mai flexibilă în problema palestiniană, la încheierea negocierilor bilaterale în şase runde nu s-a realizat nici un progres notabil. În martie 1993, Adunarea Naţională (Knesset) l-a ales ca preşedinte al statului pe Ezer Weizman, iar Benjamin Netanyahu l-a înlocuit pe Itzac Shamir la conducerea opoziţiei Likud.

La alegerile legislative din mai 1996, Partidul Muncii şi liderul său, Simon Perez au fost priviţi ca favoriţi şi ca urmare a asasinării lui Itzak Rabin. În realitate, Benjamin Netanyahu a obţinut o victorie marginală, fiind ales prim ministru în cadrul alegerilor directe, mecanism aplicat pentru prima oară cu acestă ocazie. Astfel, noul guvern a fost format de către alianţa Likud. Alegerea unui guvern Likud a avut, în opinia observatorilor politici, grave implicaţii pentru negocierile de pace dintre Israel şi autorităţile palestiniene, deoarece Partidul Likud declarase că nu va accepta niciodată formarea unui stat palestinian. În această situaţie, în iunie 1996, statele arabe, cu excepţia Irakului, s-au întrunit de urgenţă la Cairo şi au elaborat un comunicat în care se afirma că cerinţa de bază pentru încheierea păcii în Orientul Mijociu este retragerea Israelului din toate teritoriile ocupate. Primul ministru de la acea vreme, Benjamin Netaniahu, a refuzat să se întâlnească cu Yasser Arafat, preşedintele palestinian, şi a declarat că nu îl va recunoaşte niciodată. 

În plus, a fost cooptat, ca ministru al Infrastructurii în noul cabinet, Ariel Sharon, cel care a avut rolul dominant în crearea şi extinderea aşezărilor evreieşti de pe malul vestic al Iordanului. Deşi, până la urmă, Netanyahu a acceptat să se întâlnească cu Arafat şi a declarat că va continua implementarea angajamentelor guvernului precedent, tergivesările, amânările şi retractările ulterioare ale conducerii israeliene au dus efectiv la sistarea procesului de pace. 

Tot în această perioadă, Benjamin Netanyahu a fost acuzat de corupţie şi, deşi nu s-au găsit probe împotriva sa, autoritatea i-a scăzut considerabil, iar în iunie 1997, Ehud Barak, fost ministru al apărării, l-a înlocuit pe Simon Perez la conducerea Partidului Muncii.

În noiembrie 1997, coaliţia condusă de Netanyahu s-a confruntat cu o criză de proporţii ca urmare a propunerii Partidului Likud de reformare a sistemului electoral. Pe 12 ianuarie 1998 guvernul israelian a fost supus unui vot de neîncredere, iar poziţia primului ministru a devenit tot mai vulnerabilă. SUA au anunţat că se vor abandona medierile dacă Israelul nu-şi va revizui atitudinea faţă de procesul de pace.

În acelaşi timp, forţele palestiniene au ameninţat cu înăsprirea atacurilor teroriste asupra militarilor şi civililor evrei din teritoriile ocupate.

2. Sistemul politic şi electoral

2.1 Structura politică:

Sistemul politic se întemeiază pe principiile democraţiei parlamentare.

Israelul şi-a declarat independenţa la 14 mai 1948, iar principiile fundamentale pe care statul este construit sunt:

· Democraţia; 

· Libertatea; 

· Justiţia; 

· Pacea.

Instituţiile statului sunt Preşedinţia, Knesset-ul (Parlamentul), Guvernul (cabinetul), sistemul judiciar şi Controlul de Stat. 

Sistemul politic este bazat pe principiile separaţiei puterilor în stat.

Executivul (guvernul) răspunde politic în faţa autorităţii legislative (Knessetul sau Parlamentul). Există independenţa absolută a structurilor judiciare, care este garantată prin lege.

Preşedinţia

Instituţia prezidenţială este una dintre cele mai prestigioase. Ea promovează unitatea statului şi este mai presus şi în afară de sistemul partidelor politice. Are puteri limitate. Preşedintele este ales de majoritatea simplă a membrilor Knessetului, dintre candidaţii nominalizaţi pe baza staturii personale şi contribuţiei aduse statului. Legislaţia revizuită în 1998 consacră mandatul pentru funcţia de preşedinte al statului de şapte ani. 

Atribuţiile preşedintelui sunt următoarele definite prin lege:

1. Semnarea tratatelor şi legilor ratificate sau adoptate de Knesset;

2. Primirea şi revocarea ambasadorilor altor ţări în Israel;

3. Numirea judecătorilor, guvernatorului Băncii Israelului şi ambasadorilor Israelului în străinătate;

4. Amnistia unor infractori, comutarea pedepselor, pe baza unor recomandări ale Ministerului Justiţiei;

5. Responsabilităţi în numirea celor care formează guvernul;

6. Atribuţii de protocol;

Preşedinţii aleşi de la câştigarea independenţei:

Chaim Weizmann 1949 -1952

Yitzhack Ben Zvi 1952 -1963

Zalmar Shazar 1963 -1973

Ephraim Katzir 1973 -1978

Yitzhack Navon 1978 -1983

Chaim Herzog 1983 -1993

Ezer Weizman 1993 - 2000

Mosche Katzav 2000

Knesset-ul

Knesset-ul sau parlamentul naţional este unicameral. Principala sa atribuţie este cea legislativă. Are 120 de membri. Activitatea se desfăşoară în sesiuni plenare şi în cadrul celor 15 comitete permanente. Rolul comitetelor constă în examinarea proiectelor de lege. După votarea legilor, acestea sunt semnate de Preşedinte, Prim-Ministru şi de ministrul care conduce domeniul în care legea respectivă se aplică.

Knesset-ul alege, dintre deputaţii săi, preşedintele şi vicepreşedintele Knesset-ului. 

De asemenea, dintre deputaţii Knesset-ului, sunt aleşi şi membrii celor 15 comitete.

Pot fi desemnaţi, în cazul în care este necesar, şi membrii unor comitete care se ocupă de probleme specifice. Knesset-ul poate desemna şi o comisie de anchetă, care să cerceteze problemele adresate spre soluţionare, Parlamentului. 

Knesset-ul poate dezbate sau poate lua decizii, indiferent de numărul membrilor prezenţi la lucrări. 

Există două sesiuni parlamentare.

Cele 15 comitete permanente ale Knesset-ului sunt:

· Anti drog;

· Constituţie, lege şi justiţie;

· Afaceri economice;

· Educaţie şi cultură;

· Finanţe;

· Afaceri externe şi apărare;

· Knesset (responsabilă cu regulile parlamentare şi procedurale);

· Absorbţia imigranţilor şi relaţii cu diaspora;

· Afaceri interne şi mediu;

· Muncă, bunăstare socială şi sănătate;

· Situaţia femeii;

· Ştiinţă şi tehnologie;

· Situaţia copiilor;

· Situaţia lucrătorilor străini;

· Control de stat.

Propunerile legislative pot fi prezentate de orice membru al Knesset-ului, de un grup de membri, de Guvern, sau de reprezentaţii unui Minister. Când un Ministru inţiază o lege, un memorandum al propunerii legislative este adresat Ministerului Justiţiei care supervizează aspectele legale, Ministerului de Finanţe pentru revizuiri economice sau bugetare, precum şi celorlalte Ministere din Guvern, pentru observaţii. Dacă memorandumul este aprobat, propunerea este prezentată Knesset-ului şi apoi aprobată de Guvern. Propunerea este prezentată în plen pentru prima citire, când are loc şi o scurtă dezbatere asupra conţinutului. Este apoi, trimisă la comitetul de specialitate, unde este în detaliu discutată şi reformulată, dacă este cazul. Propunerea se întoarce în plen, pentru a doua citire şi prezentarea observaţiilor membrilor comitetului (comisiei) care au examinat-o. Dacă nu mai este necesară reîntoarcerea ei la comitetul de specialitate, are loc a treia citire şi este acordat votul final.

Guvernul

Guvernul (cabinetul miniştrilor) este autoritatea executivă a statului, care administrează politica internă şi externă şi problemele de securitate. Puterea sa politică este foarte întinsă şi este autorizată orice acţiune care nu este delegată prin lege unei alte autorităţi. Membrii Guvernului sunt aleşi pentru o perioadă de patru ani, dar mandatul lor poate fi redus prin demisia primului ministru sau prin acordarea votului de neîncredere.

Formarea Guvernului 

În termen de 45 de zile de la publicarea rezultatelor alegerilor, primul ministru prezintă lista miniştrilor, Knesset-ului. Miniştrii răspund în faţa primului ministru pentru îndeplinirea atribuţiilor lor şi sunt responsabili pentru acţiunile lor în faţa membrilor Knesset-ului. Cel puţin jumătate din miniştri trebuie să fie membri ai Knesset-ului şi toţi trebuie să fie validaţi de Knesset.

Pentru formarea guvernului este necesară obţinerea suportului a cel puţin 61 de membri ai Parlamentului dintre cei 120 pe care Knessetul îi include. Guvernul este condus de primul-ministru şi controlat de Knesset. Toate guvernele sunt de coaliţie, când nici un partid nu câştigă destule locuri în Knesset astfel încât să fie capabil să formeze singur Guvernul.

Continuitatea activităţii guvernamentale

Primul ministru şi ceilalţi miniştri ai Cabinetului care şi-a încheiat mandatul îşi continuă activitatea până când noul prim-ministru şi miniştrii noului Guvern încep un nou mandat. Dacă primul ministru nu poate, din diferite motive (demisie, acuzare, vot de neîncredere al Knesset-ului, sau deces) să-şi îndeplinească atribuţiile, Guvernul numeşte unul dintre membrii săi, care este şi membru al Knesset-ului, în funcţia de prim ministru. Acţiunile Primului Ministru au deplină autoritate, cu excepţia autorităţii de a dizolva Knesset-ul.

Prim - miniştrii de la proclamarea independenţei Israelului au fost:

David Ben-Gurion 1948 -1954

Moshe Sharett 1954 -1955

David Ben-Gurion 1955 -1962

Levi Eshol 1962 -1968

Golda Meir 1968 -1974

Itzhack Rabin 1974 -1977

Menachem Begin 1977 -1983

Itzhack Shamir 1983 -1984

Shimon Perez 1984 -1986

Itzhack Shamir 1986 -1992

Itzhack Rabin 1992 -1995

Shimon Perez 1995 -1996

Benjamin Netanyahu 1996 -1999

Ehud Barak 1999

Administraţia locală

Există un sistem extensiv al reprezentării la nivel local al administraţiei: 46 primării, 143 consilii locale şi 54 consilii regionale. Activitatea autorităţilor locale este supervizată de către Ministerul de Interne, care aprobă şi cuantumul taxelor şi al bugetului. Alegerile pentru reprezentanţii autorităţilor locale au loc la fiecare cinci ani, în concordanţă cu apartenenţa politică a candidaţilor pentru posturile oficiale. Bugetul local este constituit din taxe şi impozite, alocaţii acordate de guvern şi alte fonduri obţinute din diferite activităţi. În jur de 40-50% din acest buget este consumat pentru educaţie.

Sistemul Judiciar

Independenţa absolută a sistemului judiciar este garantată prin lege.

Judecătorii sunt independenţi şi sunt numiţi pe viaţă (până la vârsta de 70 de ani) de către Preşedinte, la recomandarea unui comitet special format din judecători ai Curţii Supreme, membri ai Baroului şi personalităţi publice. 

Curtea Supremă, cu sediul în Ierusalim, are jurisdicţie naţională. Există şi diferite alte tipuri de Curţi, cum ar fi Curtea de Magistratură pentru civilii şi infractorii minori, Curtea Districtuală de Apel, Curtea Specială pentru transporturi, muncă, tineret, cu atribuţii juridice foarte bine definite. 

În Israel, legislaţia are ca surse: dreptul Imperiului Otoman (înainte de 1917), dreptul britanic aplicat în perioada 1918-1948, dreptul statului Israel (după 1949), dreptul iudaic.

Sistemul constituţional (Israelul nu are Constituţie) este alcătuit din Dreptul sau Legea Fundamentală, care include: Legea reîntoarcerii, Legea Knesset-ului (1958), Legea Teritoriului Statului (1960), Legea instituţiei prezidenţiale (1964), Legea electorală (1969), Legea economiei de stat (1975), Legea privind forţele armate (1976), Legea privind Ierusalimul (1980), Legea sistemului judiciar (1984), Legea Controlului de Stat (1988), Libertatea şi Demnitatea Umană (1992), Libertatea de Ocupare (1992), Legea Guvernului (1992).

Legea Fundamentală este adoptată de Knesset, procedura fiind aceea a adoptării oricărei alte legi. Importanţa sa constituţională derivă din natura sa, cu alte cuvinte, din includerea unor “clauze de siguranţă” care au nevoie de majoritate specială pentru a fi amendate.

2.2. Sistemul electoral

Alegerile generale au loc la fiecare 4 ani, iar scrutinul este naţional şi secret. Până la alegerile celui de-al 14-lea Knesset, alegerile parlamentare şi cele pentru Primul Ministru au avut loc simultan. În ziua alegerilor, aveau loc două scrutinuri, unul pentru Knesset, iar cel de-al doilea pentru primul ministru.

Sistemul electoral este bazat pe reprezentarea naţională proporţională. 

Comitetul Electoral Central, aflat sub autoritatea Curţii Supreme de Justiţie, include reprezentanţi ai partidelor politice membre ale Knesset-ului şi este responsabil pentru modul de desfăşurare al alegerilor. Comitetele Electorale Regionale supraveghează funcţionarea comitetelor locale de alegeri şi include reprezentanţi a cel puţin trei partide membre ale Knesset-ului.

Alegerea membrilor Knesset-ului

Există un mare interes pentru scena politică, atât din punct de vedere al politicii interne şi de securitate, cât şi în privinţa politicii şi relaţiilor externe.

De-a lungul istoriei desfăşurării alegerilor pentru Knesset, între 77 şi 87% din populaţia cu drept de vot şi-a exprimat dreptul de vot pentru unul din partidele politice candidate pentru Knesset. Pentru fiecare scrutin, între 10 şi 15 partide au fost desemnate a avea reprezentanţi în Knesset. 

Cele două mari partide politice - al Muncii, social-democrat şi Likud, naţional liberal - au avut un rol important de-a lungul istoriei recente a Israelului, ambele cristalizându-se în 1965. Recent ele au devenit, în opinia observatorilor politici, populiste şi au manifestat un pragmatism relativ în comparaţie cu partidele de la dreapta sau de la stânga eşicherului politic. Nici unul dintre aceste partide nu a câştigat vreodată 50 de locuri din cele 120 ale Knesset-ului, iar între ele,diferenţa de reprezentare în Knesset a fost variabilă, de la 1 la 12 din numărul locurilor parlamentare.

Numărul locurilor pe fiecare listă a partidelor din Knesset este proporţional cu numărul voturilor primite. Restul voturilor acordate unor partide care nu au obţinut suficiente voturi pentru a intra în Knesset se redistribuie între partidele care au intrat în Parlament, funcţie de procentul obţinut la alegeri, sau de protocoalele încheiate înainte de alegeri.

Spre deosebire de cele mai multe democraţii parlamentare occidentale, sistemul electoral din Israel se derulează într-o manieră diferită, singura limitare pentru o listă care participă la scrutin, fiind pragul electoral de 1.5%. Alegerile parlamentare au loc la fiecare patru ani, dar Knessetul poate decide susţinerea alegerilor la un termen mai scurt, dar şi la un termen mai lung de patru ani, când circumstanţele susţin această acţiune.

Fiecare partid politic este obligat să aibă un program sau un proiect de obiective, să plătească o taxă, să aibă susţinerea a 1500 de membri şi să prezinte o listă a candidaţilor. 

Baza legală pentru sistemul electoral:

Sistemul electoral se bazează pe două legi cuprinse în Legea Fundamentală sau Legea de bază: Legea privind Knessetul - 1958 şi Legea electorală din 1969. După promulgarea Legii Partidelor în 1992, numai partidele înregistrate legal pot prezenta liste de candidaţi şi pot participa la alegeri.

Principiile care stau la baza sistemului electoral:

Cadrul general al sistemului electoral se află în articolul 4 al Legii Fundamentale: Knessetul şi în acord cu acesta, alegerile sunt declarate a fi naţionale, directe, egale, secrete şi proporţionale. Acest articol poate fi amendat doar de votul majorităţii membrilor Knessetului.

Principiul generalităţii alegerilor asigură drepturile active ale fiecărui cetăţean israelian care a împlinit cel puţin 18 ani să aleagă, iar fiecărui cetăţean care a împlinit cel puţin 21 de ani, să fie ales. Legea Fundamentală stipulează faptul că Parlamentul a acordat posibilitatea de a nu se recunoaşte dreptul de vot al oricărui cetăţean, în anumite condiţii. Knessetul nu a uzat niciodată de această putere.

Principiul alegerilor naţionale conduce Israelul la transformarea într-un singur district electoral. Alegerea membrilor Knessetului se face în mod direct.

Principiul egalităţii în alegeri se aplică prin oportunităţile egale acordate pentru toţi participanţii la alegerile pe liste. 

Principiul alegerilor secrete este susţinut pentru ca asupra alegătorilor să nu se exercite nici o presiune şi, în consecinţă, nu este susţinută nici o modalitate de violare a votului electorului.

Principiul proporţionalităţii se manifestă în modul în care listele care se constituie în baza pragului electoral, duc la acelaşi mod de reprezentare în Knesset.

Cine poate participa la alegeri:

Potrivit Legii Partidelor politice, numai partidele care sunt legal înregistrate, sau alianţele de două sau mai multe partide, pot prezenta liste de candidaţi şi pot participa la alegeri. 

Platformele care contravin direct sau indirect fiinţei naţionale a statului Israel, sau intereselor poporului evreu, cele care împietează natura democratică a statului sau cele care incită la rasism, nu pot participa la alegeri. 

Distribuţia locurilor pe listele electorale

Atribuirea mandatelor parlamentare se face proporţional cu numărul de voturi obţinute de partidele care participă la alegeri. Coeficientul electoral rezultă din împărţirea numărului de voturi valabil exprimate în întreaga circumscripţie la numărul de mandate din Knesset, adică 120. La acest coeficient se împarte numărul voturilor exprimate pentru fiecare listă, şi, de câte ori se cuprinde coeficientul în acest număr, atâtea mandate se atribuie listei sau partidului sau coaliţiei care a propus-o. 

Candidaţii de pe fiecare listă propusă pentru Knesset sunt aleşi în ordinea în care sunt distribuiţi pe această listă, adică respectându-se numărul locului pe care candidatul respectiv se află. Dacă un partid primeşte suficiente voturi pentru o listă de zece candidaţi, toţi cei zece candidaţi vor intra în Knesset. Dacă un candidat ales pe lista participantă la alegerea parlamentarilor pentru Knesset refuză să facă parte din cei aleşi sau are un motiv oarecare pentru care nu poate îndeplini atribuţiile unui membru plin al Knessetului, atunci următorul candidat de pe listă îl va înlocui.

Alegerea Primului Ministru 

Primul Ministru este ales direct, prin vot popular. Înainte de alegerile din 1996, mandatul pentru a forma guvernul revenea preşedintelui Knesset-ului, considerat a avea şansele cele mai mari pentru a forma o coaliţie de guvernământ viabilă.

Candidatul pentru funcţia de Prim Ministru trebuie să fie nominalizat de un partid sau partide care au cel puţin 10 locuri în Parlamentul actual, sau de 50000 de persoane cu drept electoral. 

Dacă un prim ministru a fost în funcţie şapte ani consecutiv, acesta nu-şi mai poate depune candidatura pentru un nou mandat. 

Toţi cetăţenii cu vârsta de peste 18 ani sunt eligibili să voteze candidatul pentru funcţia de prim ministru, ca şi candidaţii pentru Knesset. 

· Dacă unul dintre candidaţi moare, sau este în imposibilitate de a participa în cursa electorală din motive de sănătate, un altul va fi nominalizat de către organismul care a nominalizat candidatul precedent, într-un termen de maxim 96 de ore înainte de desfăşurarea alegerilor.

· Dacă unul dintre candidaţii rămaşi în cursă se retrage, următorul candidat cu cel mai mare număr de voturi la primul scrutin îi ia locul.

· În cazul în care numai un singur candidat participă în cursa electorală, voturile vor fi date "pentru" sau "împotriva" alegerii sale în funcţia de prim ministru. Dacă numărul voturilor valabil exprimate, acordate pentru alegerea sa în funcţia de prim ministru este mai mare decât numărul voturilor acordate împotrivă, candidatul aflat în această situaţie este ales.

Alegerile speciale (numai pentru funcţia de prim ministru) au loc când:

· Knesset-ul (printr-o majoritate specială de 80 de membri) demite primul ministru.

· Knesset-ul demite primul ministru (printr-o majoritate simplă) pentru că a fost condamnat pentru viaţă personală imorală sau pentru alte infracţiuni.

· Primul ministru nu poate forma guvernul în termen de 45 de zile de la publicarea rezultatelor alegerilor.

· Primul ministru este în imposibilite (incapabil) de a numi miniştri pentru minimum opt ministrere din guvernul său.

· Primul ministru moare sau este în permanentă incapacitate de a-şi exercita deplin atribuţiile funcţiei sale.

· Primul ministru demisionează printr-o scrisoare de demisie adresată preşedintelui statului. 

Alegerile pentru Knesset şi pentru primul ministru au loc când:

· Knesset-ul se dizolvă printr-o procedură legală specifică, care are acest efect.

· Primul ministru, cu susţinerea preşedintelui statului, dizolvă Knessetul (de exemplu, în cazul în care Parlamentul este ostil şi blochează funcţionarea guvernului).

· Knesset-ul respinge lista miniştrilor propusă de primul ministru.

· Knesset-ul acordă votul de neîncredere primului ministru.

· Adoptarea legii bugetului anual pentru noul an fiscal a eşuat. 

Noul guvern format nu necesită aprobarea membrilor Knesset-ului, dar lista propusă de noul prim ministru în termen de 45 de zile de la anunţarea oficială a rezultatului alegerilor cu miniştrii noului guvern necesită aprobarea din partea Knesset-ului. 61 de membri ai Knesset-ului pot demite primul ministru, prin acordarea votului de neîncredere şi pot declanşa, în acest mod, alegeri anticipate pentru Knesset şi prim ministru. 

Această nouă procedură de desfăşurare a alegerilor a însemnat o scădere semnificativă a puterii politice a celor două mari partide, Likud şi al Muncii, concretizată şi prin scăderea numărului de locuri în Parlament, de la 84 de locuri în cel de-al 13 Knesset (ambele partide în total), la numai 66 de locuri în cel de-al 14-lea Knesset. În acelaşi timp, numărul grupurilor parlamentare mijlocii (5-10 locuri) a crescut.

În 29 mai 1996 au avut loc primele alegeri directe pentru funcţia de prim ministru, unde au candidat Shimon Peres şi Benjamin Netanyahu. Netanyahu a câştigat alegerile, obţinând o majoritate de 50,49%. 

În alegerile din 17 mai 1999, Ehud Barak a câştigat în faţa lui Benjamin Netanyahu, obţinând o majoritate de 56.08%. 

 

3. Scena politică după alegerile din mai 1999

Configuraţia Knessetului rezultată după alegerile din 17 mai 1999: 

	Un singur Israel
	26 (faţă de 34 deţinute anterior)

	Blocul Likud
	19 (32)

	Shas
	17 (10)

	Meretz
	10 (9)

	Israel Be'aliya
	6 (7)

	Shinnu
	6 (0)

	Partidul de Centru
	6 (0)

	Partidul Naţional Religios
	5 (9)

	Israel Beiteinu
	4 (0)

	Unitatea Naţională
	4 (0)

	Un singur popor
	2 (0)

	Iudaismul Unit al Torah
	5 (4)

	Hadash
	3 (5)

	Arabii unificaţi
	5 (4)

	Alianţa democratică naţională
	2 (0)


Alegerile anterioare din Israel, desfăşurate în 17 mai 1999, au avut două obiective: desemnarea primului-ministru (de la alegerile anterioare, primul-ministru este ales direct) şi alegerea parlamentului (Knesset). 

Noul premier al Israelului a fost ales Ehud Barak, care a obţinut una dintre cele mai nete victorii din istoria alegerilor parlamentare israeliene (56% contra 44%). Nivelul de participare a electoratului a fost, de asemenea, unul dintre cel mai ridicat: aproximativ 80%.

Alegerile pentru cel de-al cincisprezecelea Knesset au produs o configuraţie interesantă, dând câştig de cauză coaliţiei "Un singur Israel", condusă de noul premier, Ehud Barak, cu 26 de mandate, urmată de rivalul tradiţional, partidul de dreapta, Likud, al fostului premier, cu 19 mandate. Ambele partide au înregistrat însă un recul. 

Cea mai mare surpriză a fost ascensiunea Partidului Shas, ultraortodox, care a obţinut 17 locuri faţă de 10 locuri la alegerile anterioare.

Mulţi comentatori au considerat la vremea respectivă că, de fapt, nu a fost o victorie atât de categorică a lui Ehud Barak, cât o înfrângere extrem de dură a lui Benjamin Netanyahu.

Alegerile pentru Knesset au dovedit că societatea israeliană a fost mai divizată ca oricând. S-a observat o atenuare a fracturii ideologice stânga-dreapta, dar şi o atenuare a simpatiilor etnice, determinată şi de imigrarea masivă a evreilor ruşi şi a evreilor magrebieni. Ultrareligioşii şi imigranţii şi-au sporit locurile în Knesset pe seama celor două mari partide tradiţionale.

În afara Israelului, de la Damasc până la Washington, alegerea lui Ehud Barak a fost salutată ca o renaştere a procesului de pace. Totuşi, ţările din Orientul Mijlociu au reacţionat cu prudenţă, afişând un optimism moderat.

Şansele ca rezultatul alegerilor să producă o schimbare radicală în politica externă a Israelului au fost reduse. S-a apreciat de către analiştii politici că Ehud Barak va negocia în continuare prudent, oferind soluţii asimetrice pentru dosarele tensionate din zonă, având oricum, atuul că părea mai conciliant decât Netanyahu.

Paradoxal, miza alegerilor a fost mai degrabă politica internă decât cea externă. 

Presiunea agendei interne a lăsat, în opinia observatorilor externi, puţin loc de manevră lui Ehud Barak pentru mişcări spectaculoase în politica externă.

Majoritatea observatorilor, începând din SUA până în Siria, au aplaudat înfrângerea lui Netanyahu, care era privit ca principalul obstacol în calea unei păci consolidate în Orientul Mijlociu. S-a presupus că alegerea lui Barak însemna o mai mare flexibilitate în privinţa unei serii întregi de probleme de la managerizarea retragerii Israelului din Libanul de Sud până la o deschidere spre ideea statului palestinian şi chiar, în final, o pace cu Siria care să implice retragerea de pe Înălţimile Golan. Presupunerea se baza pe faptul că Barak şi un guvern condus de reprezentanţi ai Partidului Muncii, social-democrat, avea şanse mai mari să ajungă la o înţelegere decât guvernul Netanyahu dominat de Likud, liberal.

Pentru prima dată în 50 de ani nu securitatea naţională a fost miza principală a alegerilor, ci identitatea naţională. 

Subiectul principal al alegerilor l-a reprezentat relaţia dintre laici şi religioşi. Pentru cei din urmă, Israelul este căminul etnicilor evrei adică a acelora care pot revendica genealogic o descendenţă evreiască. Laicii consideră că statul Israel trebuie să fie neutru în probleme ce ţin de religie.

Statul a fost văzut ca un apărător al drepturilor şi libertăţilor cetăţeneşti, păstrând o anumită moştenire a tradiţiei evreieşti, dar care face distincţie clară între cetăţenie şi religiozitate. 

Au existat trei facţiuni care sunt considerate ca participante principale la fondarea statului Israel. Toate trei sunt profane. 

Prima este tradiţia liberal democratică întruchipată de Theodor Herzi, fondatorul sionismului, care a fost un naţionalist în cea mai strictă înţelegere a termenului.

A doua este tradiţia socialistă, întruchipată de David Ben-Gurion, primul prim-ministru, care a fost complet laic.

În sfârşit, a fost tradiţia naţionalist romantică întruchipată de Menahem Begin care a cochetat cu religia şi a putut să se alieze confortabil cu adepţii religioşi, dar care n-a fost cu adevărat religios, în sensul angajării personale de a folosi legea evreiască ca un substitut pentru legea seculară.

Trebuie amintit că cei mai profunzi evrei ortodocşi s-au opus formării statului Israel independent şi sprofan.

Dincolo de revendicarea teologică a faptului că fondarea Israelului trebuia să fie opera lui Mesia şi nu a oamenilor, au existat din partea religioşilor suspiciuni privind motivaţiile pentru care laicii fondau statul Israel. Extrema ortodoxă vedea această distincţie, dintre cetăţenia israeliană şi etnicitatea evreiască pe de o parte şi practicile religioase pe de altă parte, ca fiind învăţături importate de la revoluţiile americane şi franceze în cultura evreiască. În această interpretare Israelul era de fapt un stat anti-evreu.

Majoritatea ortodocşilor antisionişti au suferit o interesantă transformare după fondarea Israelului. Ei s-au opus formării Israelului, act considerat o blasfemie. Dar odată Israelul creat, ei nu mai participau la un act de blasfemie. Israelul devenise un fapt şi participarea lor la viaţa politică nu mai reprezenta o încălcare a legii evreişti. Dimpotrivă, ei au participat profund şi efectiv la viaţa politică, fiind ajutaţi şi de faptul că viaţa politică a fost de la început divizată în două fracţiuni. Pe de o parte a existat fracţiunea dominantă a socialiştilor. Pe de altă parte exista fracţiunea naţionaliştilor romantici care, în anumite ocazii, se aliau cu mica facţiune liberală.

De-a lungul întregii perioade din 1948 până în 1973, socialiştii au dominat viaţa politică. Problema fundamentală a fost politica externă şi apărarea naţională. În interior mişcarea sindicală domina viaţa economică şi acest lucru a contribuit la menţinerea la putere a Partidului Muncii. Totuşi, această problemă era banală în raport cu supravieţuirea Israelului într-un mediu extrem de periculos. Abilitatea reprezentanţilor Partidului Muncii de a se proiecta pe ei înşişi ca pe cei mai iscusiţi manageri ai politicii externe şi ai securităţii naţionale i-a ţinut la putere timp de o generaţie.

Trebuie menţionat că, chiar în perioada hegemoniei politice a reprezentanţilor Partidului Muncii, aceştia au fost nevoiţi să formeze coaliţii cu partidele religioase. Acest lucru a fost determinat de existenţa sistemului electoral proporţional fără prag electoral real în Knesset, care propulsa multe partide mici şi majoritatea absolută era greu de obţinut de către un singur partid, fie el şi cel al Muncii.

Partidele religioase mici, divizate de-a lungul liniilor doctrinare sau a personalităţilor, reprezentau o parte minoră în viaţa Israelului. Cu toate acestea, prezenţa lor era mai puternică în viaţa politică. Cu excepţia unor rare momente când cele două mari partide de dreapta şi de stânga au recurs la coaliţii, partidele religioase erau ataşate la guvernare pentru a se putea obţine majoritatea absolută. Astfel, aceste partide religioase au dobândit putere peste procentul real de reprezentare în viaţa Israelului. Au primit portofolii importante şi au putut să ia decizii importante pentru viaţa cotidiană a Israelului.

Alegerile din mai 1999 au fost percepute ca o sondare a opiniei publice israeliene privind procesul de pace, dar şi ca un referendum asupra dezbaterii interne între conceptele de Israel profan sau Israel sacru. 

Ţesătura socială era divizată de viziuni complet diferite despre cum ar trebui să arate societatea israeliană. La o extremă se afla tradiţia rabinică care mergea înapoi până la căderea celui de-al Doilea Templu. Pe de altă parte, exista acel Israel care era, în primul rând, preocupat să construiască o afacere şi să fie prezent la bursă. 

Rezultatul alegerilor din 1999 a confirmat sondajele anterioare care anunţau că majoritatea populaţiei israeliene doreşte continuarea procesului de de pace cu palestienii şi vecinii arabi. 

Înfrângerea categorică a lui Netanyahu, reculul fără precedent al partidului de dreapta Likud (19 locuri în actualul Knesset faţă de 32 de locuri în precedentul Knesset), ca şi ratarea intrării în parlament a unor mici partide ultraortodoxe care se opuneau cu îndârjire procesului de pace, au demonstrat că electoratul israelian a respins poziţia radicală şi intransigentă promovată de Netanyahu şi sprijinitorii săi. 

Lucrurile au fost mai puţin clare în ceea ce priveşte răspunsul pe cel de-al doilea front al disputei dintre laici şi religioşi.

Reculul Likudului care cocheta cu partide religioase intransigente părea a sugera că electoratul israelian s-a orientat spre ideea seculară. Pe de altă parte, plusul de 7 locuri, de la 10 la 17, obţinut de partidul ortodox Shas a arătat că bătălia dintre laici şi religioşi era departe de fi terminată. Shas, care a fost unul dintre cei mai mari învingători ai scrutinului din 1999, este sprijinit de imigranţii mai săraci din Nordul Africii şi are o linie dură în probleme religioase şi sociale, ca şi în problema acordurilor de pace de la Oslo.

Alegerile au mai arătat că societatea israeliană rămâne puternic divizată. Se observă o creştere a divizării etnice, prin creşterea numărului imigranţilor din Rusia şi Africa de Nord.

Aşadar, Barak câştigase personal convingător, dar în Knesset el deţinea doar o minoritate şi era nevoit să construiască o coaliţie. Paradoxal, tocmai necesitatea construirii unei coaliţii largi, care ar fi adus mai multă stabilitate, a reprezentat călcâiul lui Ahile pentru Barak, care a trebuit să facă multe concesii. 

Majoritatea observatorilor străini au urmărit evoluţia procesului de pace şi au aşteaptat ca Barak să facă progrese în negocieri.

Pe de altă parte, E. Barak este membru al aripei de dreapta a Partidului Muncii şi a fost singurul membru al guvernului primului-ministru Ytzhak Rabin, în 1995, care s-a abţinut în legătură cu acordul de extindere a autonomiei în Cisiordania.

În campania electorală, premierul Barak a promis că va respecta acordul de la Wye Plantation. 

După victoria sa în alegeri, Ehud Barak a adoptat la început o linie dură în problema palestiniană, excluzând în special orice concesie referitoare la Ierusalim şi orice revenire la frontierele Israelului anterioare anului 1967.

Deputaţii susţineau că E Barak promisese continuarea procesului de colonizare evreiască în Cisiordania. Surse din Partidul Muncii au afirmat, la vremea respectivă, că E. Barak se situa mai la dreapta decât se credea în partid. 

4. Alegeri speciale pentru funcţia de prim ministru - 6 februarie 2001

4.1. Cronologie a evenimentelor:

· 28 noiembrie 2000 - Knesset-ul votează într-un prim scrutin în favoarea dizolvării Parlamentului şi organizării de alegeri generale anticipate

· 10 decembrie 2000 - Primul ministru, Ehud Barak, trimite scrisoarea sa de demisie preşedintelui Katsav

· 12 decembrie 2000 - Demisia Primului ministru intră în vigoare şi începe să producă efecte

· 19 decembrie 2000 - Knesset-ul votează în favoarea unui amendament la Legea Fundamentală, prin care este acceptată candidatura nemembrilor Knessetului la funcţia de Prim ministru. Knessetul se pronunţă prin vot împotriva desfăşurării de alegeri generale. Benyamin Netanyahu anunţă că nu va participa la alegeri.

· 21 decembrie 2000 - Ultima zi pentru depunerea candidaturilor la funcţia de Prim ministru.

· 17 ianuarie 2001 - Începutul campaniei electorale 

· 25 ianuarie 2001 - Israelienii din afara teritoriului statului, aflaţi la misiunile diplomatice din lume, votează.

· 4 februarie 2001 - Orice candidat care doreşte să-şi retragă candidatura este obligat să o facă nu mai târziu de 48 de ore înainte de începerea scrutinului

· 6 februarie 2001 - Ziua desfăşurării scrutinului electoral

· 17 februarie 2001 - Dacă nici unul dintre candidaţi nu a întrunit mai mult de 50% din numărul voturilor valabil exprimate, o nouă rundă a alegerilor va avea loc, cei rămaşi în cursă fiind primii doi candidaţi, cei mai bine plasaţi

· În termen de 45 de zile de la publicarea rezultatelor oficiale ale scrutinului, primul ministru ales va prezenta lista miniştrilor şi a strategiei politice în faţa Knesset-ului.

Conform secţiunii 8, paragraf 3A din Legea Fundamentală, a Guvernului, pot fi desfăşurate alegeri separate pentru funcţia de prim ministru.

În 10 decembrie 2000, Primul Ministru, Ehud Barak a trimis preşedintelui statului, M. Katsav, scrisoarea de demisie din funcţie. Conform Legii Fundamentale (Legea Guvernului care produce efecte din anul 1996), Primul Ministru trebuie, după ce notifică decizia de demisie Guvernului, să depună demisia sa scisă Preşedintelui statului. Demisia intră în vigoare în 48 de ore după ce scrisoarea de demisie este înaintată Preşedintelui, dacă Primul Ministru nu retractează această demisie. Dacă Primul ministru îşi menţine demisia, se desfăşoară alegeri speciale pentru funcţia de Prim ministru. 

Legea stipulează că:

· În alegerile speciale, candidaţii trebuie să fie membri ai Knesset-ului şi trebuie să fie propuşi de un grup parlamentar sau de un partid din Knesset, care are cel puţin 10 membri în Parlament.

· Alegerile speciale au loc în termen de maxim 60 de zile de la data când a fost creată situaţia care a condus la decizia de organizare a scrutinului.

· Primul ministru demisionar sau aflat în situaţia în care Knesset-ul a exprimat votul de neîncredere în privinţa sa îşi continuă mandatul până când un nou prim ministru este ales şi îşi asumă responsabilităţile funcţiei.

· Noul Prim ministru ales trebuie să fie candidatul care a întrunit mai mult de jumătate din numărul voturilor valabil exprimate.

· Dacă nici unul dintre candidaţi nu a întrunit majoritatea, un nou scrutin va avea loc, în cursă rămânând cei doi candidaţi care au acumulat cel mai mare număr de voturi. Alegerile se vor desfăşura la un interval de maximum două săptămâni de la primul scrutin. Este declarat învingător candidatul care a obţinut cel mai mare număr de voturi în noile alegeri. 

· Dacă noul prim ministru eşuează în formarea guvernului în termen de 45 de zile de la anunţarea rezultatului oficial al alegerilor, se va desfăşura un nou tur de scrutin. 

În data de 1 ianuarie 2001, Knesset-ul a votat cu un scor de 57-41 în favoarea unei moţiuni care stabilea continuitatea privind alegerea primului ministru, cuprinsă într-un proiect de lege care amenda Legea Fundamentală. Proiectul de lege trebuie să obţină susţinerea prin vot a unui număr de 61 de membri ai Knessetului. Comitetul Constituant al Knessetului va relua munca privind proiectul de lege după alegerile din 6 februarie. 

4.2. Cerinţe de eligibilitate pentru candidaţii la funcţia de Prim ministru

De la schimbarea sistemului electoral în 1996, primul ministru al Israelului este ales separat, prin vot direct. Amendarea modului de desfăşurare al alegerilor cuprins în Legea Fundamentală a fost propusă de patru membri ai Parlamentului din Israel (Yoash Tsiddon, Amnon Rubinstein, David Libai şi Uriel Lin). Aceştia au dorit prin această amendare înlăturarea şi evitarea dificultăţilor întâmpinate în alcătuirea coaliţiei de după alegerile pentru al doisprezecelea Knesset (1988). Principalul avantaj al modificării legislaţiei în acest domeniu l-a constituit întărirea poziţiei Primului ministru în acord cu necesităţile guvernării şi cu evoluţia politicii de stat. 

Noua lege a intrat în vigoare cu puţin timp înaine de alegerea celui de-al 14-lea Knesset şi a stabilit regulile şi procedura pentru alegerea directă şi separată a Primului ministru.

Alegerile speciale din 6 februarie 2001 sunt primele care se desfăşoară separat pentru alegerea primului ministru, componenţa Knesset-ului rămânând neschimbată. 

4.3. Dispoziţii din regulamentul de desfăşurare a campaniei electorale

Legea electorală privind desfăşurarea campaniei electorale interzice reclama făcută prin afişaje luminoase sau prin intermediul mijloacelor de transport în comun. Numărul apariţiilor promovate de media este limitat, iar spectacolele sau cadourile care promovează candidaţii sunt de asemenea interzise. Campania propriu-zisă, publicitatea prin radiodifuziune durează 21 de zile înainte de data alegerilor. Fiecare candidat are un timp limitat la 120 de minute pentru emisiuni la radio şi un timp egal la televiziune.

Candidaţii, în timpul campaniei electorale, nu pot folosi numele persoanelor ucise sau rănite în împrejurări legate de securitatea statului, decât cu acordul explicit al persoanelor în cauză sau, în cazul morţii acestora, al familiilor lor.

Forţele de Apărare (Armata) ale Israelului nu pot participa la campania electorală şi nu pot favoriza în mod particular nici unul dintre candidaţi.

Copiii sub 15 ani nu pot fi folosiţi în campania electorală. Materialele documentare nu vor fi supuse unor restricţii similare.

În 31 decembrie 2000, partidele au semnat un acord privind promovarea şi desfăşurarea unei campanii electorale curate. Acordul cheamă toate partidele politice să nu încalce nici una dintre legile statului pe parcursul campaniei electorale, cum ar fi legea electorală, a finanţării, sau alte asemenea legi. Reprezentanţii candidaţilor îşi vor obliga fracţiunile susţinătoare ale candidaţilor să prezerve calmul şi să evite orice formă de violenţă, psihică sau fizică.

4.4. Eligibilitatea electorilor

Toţi cetăţenii care au împlinit vârsta de cel puţin 18 ani în ziua alegerilor, sunt apţi să voteze. Registrul în care sunt înscrise persoanele cu drept de vot va fi actualizat în conformitate.

Un număr de 4.094.000 de israelieni au fost eligibili să voteze în 6 februarie 2001, cu 5% (188.000 de persoane) mai mult decât numărul de electori cu drepturi depline participanţi la alegerile din 1999. (410.000 de israelieni din străinătate nu au fost apţi să voteze). Electorii arabi constituie 12.3% din electoratul eligibil. Imigranţii din 1990 până astăzi, constituie 18,3% (771.000 electori). Scrutinul este organizat în 7.800 de secţii de votare, acordându-se facilităţi pentru soldaţii şi poliţiştii activi în ziua votului în unităţile lor. Pregătiri speciale s-au făcut şi pentru persoanele aflate sub supraveghere medicală sau cele aflate în centre de protecţie împotriva abuzurilor. 

4.5. Profilul celor doi candidaţi la portofoliul de prim ministru

Ariel Sharon

Ariel Sharon s-a născut în anul 1928. A absolvit liceul în Tel Aviv. A urmat Istoria şi Studiile Orientale la Universitatea din Ierusalim, între 1052-1953. Între 1958-1962 a studiat dreptul la Universitatea din Tel Aviv.

Cariera Militară

În 1948, în timpul Războiului de Independenţă a comandat compania de infanterie a Brigăzii Alexandroni. La începutul anului 1949, Sharon a fost comandant de companie şi în 1951 a fost numit ofiţer la comanda serviciilor secrete ale Comandamentului Central. Între 1952-1953 a fost numit comandant al unităţii speciale de comando 101, care se ocupa cu operaţiunile de luptă împotriva atacurilor palestinienilor. Aflat la conducerea acesteia, apoi în fruntea paraşutiştilor, el a lansat operaţiuni punitive, dintre care cea mai sângeroasă s-a soldat, în 1953, cu moartea a circa 60 de civili în satul palestinian Kibya. 

În 1956, Sharon a fost numit comandant al brigăzii paramilitare şi a luptat în Campania Sinai. Între 1958-1962, în timpul studiilor la drept, Sharon a fost comandant al unei unităţi de infanterie a Colegiului de Infanterie. A fost numit şef al Comandamentului de Nord al Marelui Stat Major în 1964 şi şef al Departamentului de Instrucţie al Armatei în 1966. A fost promovat, datorită capacităţilor sale, la rangul de General. A participat în 1967 în timpul Războiului de 6 zile, tot în calitate de comandant, unde a fost aclamat pentru strategia sa tactică. După război, s-a reîntors la Departamentul de Insrtucţie al Armatei şi a transferat bazele sale de instrucţie în regiunea West Bank (Iudeea şi Samaria). În 1969 a fost numit Şef al Comandamentului de Sud al Marelui Stat Major. Generalul Sharon înfrânge rezistenţa palestiniană din Fâşia Gaza lichidându-i pe principalii opozanţi. 

Sharon s-a retras din armată în iunie 1973, pentru a participa la alegerile pentru Knesset, unde a deţinut un loc pe listele Partidului Liberal. În timpul scurtei perioade de până la Războiul Yom Kippur, Sharon a lucrat la înfiinţarea Partidului Likud. În timpul războiului din octombrie 1973, pe frontul egiptean el răstoarnă situaţia în favoarea Israelului, traversând Canalul Suez şi încercuind armata egipteană. 

Cariera Politică

În decembrie 1973, Sharon a fost ales în al 8-lea Knesset, ca membru al Likudului. În cursul anului 1974, el a propus ca Israelul să înceapă negocieri cu Organizaţia pentru Eliberarea Palestinei, pentru înfiinţarea statului palestinian în Iordania. 

Între iunie 1975 şi martie 1976 a fost consilier al Primului Ministru Yitzhak Rabin, poziţie din care a pregătit minuţios reîntoarcerea sa pe scena politică. În perspectiva alegerilor pentru cel de-al 9-lea Knesset (1977), a înfiinţat propriul partid, Shlomzion. Partidul nou înfiinţat şi-a asigurat prezenţa în Knesset, dar la scurt timp, s-a unit cu Mişcarea Herut, în cadrul Partidului Likud. 

În guvernul format de Menachem Begin în iunie 1977, Sharon a fost numit Ministru al Agriculturii şi preşedinte al Comitetului Ministerial pentru înfiinţarea de noi aşezări, ţinându-se cont de intenţiile sale de a crea o reţea densă de aşezări urbane şi rurale israeliene în zona West Bank.

După alegerile pentru al 10-lea Knesset, Sharon a fost numit Ministrul Apărării. El a pregătit şi a condus, în 1982, dezastruoasa echipă din Liban, punând guvernul în faţa unui fapt împlinit. Comisia oficială de anchetă a stabilit "responsabilitatea sa indirectă" în masacrul comis de miliţia creştină libaneză în taberele de refugiaţi palestinieni de la Sabra şi Shatila, în septembrie 1982. O pată pe care nu a reuşit s-o estompeze niciodată. Recomandările comisiei Kahane l-au obligat la acea dată să-şi părăsească postul de ministru. Tot în 1982, în acord cu termenii tratatului cu Egiptul, Sharon a continuat ultima fază a evacuării israelienilor din nordul Sinaiului. În 1982, Marele Stat Major al Forţelor Armate Israeliene a realizat un plan pentru operaţiunile militare din Liban, care a fost implementat sub numele de “Operaţiunea de Pace pentru Galileea”. Obiectivele principale ale operaţiunii au fost de a elibera aşezările israeliene din nord de atacurile teroriste, a retrage trupele Organizaţiei pentru Eliberarea Palestinei din Beirut, susţinerea unui guvern deschis în Liban, care să fie de acord cu semnarea acordului de pace cu Israelul şi forţarea trupelor siriene să se retragă din Beirut.

În Guvernul de Uniune Naţională format după alegerea celui de-al 12-lea Knesset (1984), Sharon a ocupat portofoliul Ministrului Industriei şi Comerţului. Din acest portofoliu, Sharon a continuat până în iunie 1990 planul de dezvoltare al aşezărilor evreieşti din zona West Bank. 

După colapsul Guvernului de Uniune Naţională în 15 mai 1990, Sharon a fost numit Ministru al Construcţiilor şi Locuinţelor în noul mic guvern format de Yitzhak Shamir. Şi-a intensificat şi din acastă poziţie activităţile de dezvoltare a aşezărilor israeliene din West Bank, Fâşia Gaza şi Ierusalimul de Est.

În vârstă de 72 de ani, candidatul dreptei în algerile pentru funcţia de prim-ministru s-a prezentat în faţa israelienilor, debusolaţi de lupta palestinienilor, ca omul providenţial, capabil să aducă "unitate", "o pace adevărată", dar mai ales "securitate". 

Renumit tactician, el nu a dezvăluit cum va reuşi să-şi îndeplinească promisiunile şi s-a limitat la a se prevala de experienţa acumulată în războaiele contra arabilor şi în diferitele funcţii guvernamentale deţinute anterior. Singura problemă este aceea că întrega sa carieră este teribil de controversată, iar Ariel Sharon poartă în continuare stigmatul războiului dezastruos din Liban, desfăşurat în 1982. El a pus mai puţin accentul pe convingerile sale ultranaţionaliste, dar nimic nu indică faptul că acest campion al "Israelului Mare" şi al colonizărilor fără limită şi-ar fi renegat convingerile. Astfel, el a afirmat despre preşedintele Autorităţii Palestiniene că este un "asasin" şi un "mincinos" şi a promis că nu va evacua nici o colonie evreiască. 

Supranumit “buldozerul" din cauza comportamentului său de luptător, "Arik" Sharon nu a pierdut nimic din spiritul combativ. În mod constant el a acuzat stânga că a capitulat în faţa arabilor, că a pus în pericol existenţa statului evreu şi s-a prezentat ca un garant al unităţii Ierusalimului. În nici un moment nu şi-a exprimat regretul pentru vizita întreprinsă la 28 septembrie la Esplanada Moscheelor din Ierusalimul de Est, care a declanşat noua Intifadă. 

El a fost ales ca lider al Likud după catastrofala înfrângere în alegerile din mai 1999, a fostului premier Benjamin Netanyahu. 

În urmă cu 20 de ani, Ariel Sharon trasa pe hartă drumul colonizării israeliene din Cisordania, pe vremea când deţinea portofoliul Agriculturii în cadrul primului guvern de dreapta din istoria ţării. Atunci, el intenţiona să taie Cisiordania în regiuni palestiniene înconjurate de o reţea de colonii evreieşti, cu scopul de a împiedica apariţia unui stat palestinian. Însă la fel de pragmatic a fost şi în momentul în care a evacuat în forţă coloniile evreieşti din Sinai, în 1982, după acordul de pace încheiat cu Egiptul. 

În ceea ce-i priveşte pe palestinieni, el a considerat întotdeauna că patria lor este Iordania, dar a ajuns să accepte, în cele din urmă, crearea unui stat palestinian cu o suprafaţă mai mică de 50 la sută din Cisordania, lipsit de armată şi de control asupra resurselor de apă. 

Născut în Palestina, din părinţi originari din Belarus, Ariel Sharon a demonstrat de-a lungul carierei militare, îmbraţişate la vârsta de 17 ani, un gust deosebit pentru metodele expeditive şi o anumită înclinaţie de a acţiona doar conform ideilor sale. 

Către sfârşitul anului 1991, Sharon s-a opus participării Israelului la Conferinţa de la Madrid. Când a candidat pentru funcţia de lider al Partidului Likud, în 1992, a ocupat locul 3 după Yitzhak Shamir şi David Levy, obţinând 22% din numărul de voturi.

După victoria lui Yitzhak Rabin în funcţia de Prim ministru, Sharon a decis să nu candideze pentru preşedinţia Likud împotriva lui Benjamin Netanyahu. Când Netanyahu a devenit în 1996 prim ministru, Sharon a fost numit Ministru al Infrastructurii Naţionale. În 1998 David Levy a demisionat din funcţia de Ministru al Apărării, Sharon luându-i locul.

La alegerile din 1999, Netanyahu a demisionat din Likud şi Sharon a candidat pentru preşedinţia partidului obţinând 53% din voturi.

După eşecul discuţiilor de pace de la Camp David, în iulie 2000, Sharon şi Barak au negociat posibilitatea formării unui Guvern de Uniune Naţională, propunere care nu a fost niciodată acceptată. În 28 decembrie 2000, în timpul vizitei de pe Muntele Templului, Sharon a anunţat că fiecare israelian are dreptul să viziteze Muntele Templului. 

În ciuda deciziei lui Benjamin Netanyahu de a reveni în viaţa politică profitând de alegeri, Sharon a hotărât să-l devanseze prin poziţia sa şi să lupte pentru obţinerea candidaturii la portofoliul de prim ministru ca reprezentant al Partidului Likud. Netanyahu a decis în consecinţă să nu candideze, iar Sharon a rămas astfel, candidatul Partidului Likud la funcţia de Prim Ministru al Israelului.

Astăzi, el a fost pregătit să se reîntoarcă în politică pe uşa din faţă, în calitate de premier. 

 

Ehud Barak

Născut în anul 1942. 

Dublu licenţiat, al Universităţii din Ierusalim (Matematică şi Fizică) - 1968 şi al Universităţii Stanford din California (Analiza Sistemelor) -1987.

Cariera militară:

E. Barak se înrolează în Forţele de Apărare israeliene în anul 1959. În timpul războiului de 6 zile (1967) a comandat trupele de cercetare. În mai 1972, Barak a comandat operaţiunea de salvare a ostaticilor aflaţi în avionul Sabena, atacat de grupul terorist "Septembrie cel Negru". În 1973, în timpul războiului Yom Kippur, el s-a aflat la comanda unităţii de tancuri de pe frontul de sud din Sinai. 

În iunie 1976, Barak a fost unul dintre cei care au participat la întocmirea planurilor de salvare a pasagerilor luaţi ostatici pe Air France, atacaţi de trupe teroriste în Uganda. Barak a fost mai târziu ridicat la rang de general maior şi şef al Diviziei de Planificare al Marelui Stat Major al Armatei. În timpul operaţiunii de Pace din Galileea el a fost reprezentantul comandantului forţelor care au acţionat în Valea Libanului. Barak a fost numit şeful Serviciului de Informaţii în aprilie 1983 şi şef al Comandamentului Central în 1986. În 1987 a fost ales Reprezentant al Şefului Marelui Stat Major şi în 1991 este numit Şef al Marelui Stat Major al Forţelor Apărării Israeliene.

De-a lungul carierei sale militare a fost decorat cu cel mai mare număr de decoraţii din istoria Forţelor Apărării Israeline (IDF). 

A participat indirect la discuţiile legate de procesul de Pace de la Oslo. 

Cariera politică

În iulie 1985 E. Barak a fost nominalizat de către Primul ministru Yitzhak Rabin ca Ministru de Interne. 

După asasinarea primului ministru Yitzhak Rabin în noiembrie 1995, E. Barak a devenit Ministrul Afacerilor Externe în guvernul lui Shimon Peres.

În alegerile desfăşurate pentru al 14-lea Knesset, E. Barak a fost ales parlamentar din partea Partidului Muncii. Când Shimon Peres a pierdut alegerile desfăşurate pentru funcţia de prim ministru, E. Barak şi-a anunţat candidatura la această funcţie, din partea Partidului Muncii. În 4 iunie 1997, Barak a devenit Prim ministru, participând la alegeri împreună cu alţi candidaţi şi acumulând o majoritate de 50.33%. La alegerile desfăşurate în 17 mai 1999, Barak, ca şef al grupării "Un singur Israel" a acumulat 56.08% din voturi, devansând-ul pe Benjamin Netanyahu. În 6 iulie 1999, Barak a iniţiat coaliţia din care au făcut parte partidele: Un Singur Israel, Shas, Meretz, de Centru, Naţional Religios şi Yisrael Be'aliya. 

Barak a încearcă să obţină un acord cu Siria, dar negocierile cu palestinienii ajung într-o criză în ciuda eforturilor şi concesiilor controversate şi îndelungi. În cadrul negocierilor cu Siria, Barak a pregătit retragerea de pe Înălţimile Golan, în interiorul graniţelor interne, în contextul în care sirienii erau aşezaţi pe malurile Lacului Kinneret.

În negocierile cu palestinienii, Barak îşi dă asentimentul cu privire la recunoaşterea statului Palestina şi pune în discuţie posibilitatea revizuirii viitoare a regulilor de divizare a Ierusalimului. Barak nu a recunoscut suveranitatea Palestinei asupra teritoriilor de pe Muntele Templului şi nici drepturile refugiaţilor palestinieni de a se reîntoarce în Israel. 

În timpul mandatului său de prim ministru, Barak a primit multe critici din partea partidelor de stâga referitoare la prea puţinele transformări sociale şi economice pe care le-a promovat. 

Ales triumfal premier în urmă cu mai puţin de doi ani, Ehud Barak, un fost general cu figură de inocent care şi-a fixat obiectivul ambiţios de a pune capăt conflictului israeliano-arab, a riscat să piardă puterea fără menajamente, fiind victimă a Intifadei şi, totodată, a numeroaselor schimbări de poziţie. 

Publicul nu-l mai iubeşte pe Barak. O formulă lapidară, care rezumă drama fostului Prim-Ministru, supranumit "Napoleon" pentru calităţile sale de strateg militar, dar şi din cauza stilului autocratic de a conduce guvernul. 

O reprezentantă a opoziţiei de dreapta a afirmat că Barak ar fi fost înfrânt în alegeri şi în cazul în care s-ar fi confruntat şi cu probleme mult mai simple. O stare reală de fapt, deoarece dacă s-a dovedit un militar strălucit, el a fost, în schimb, un politician lipsit de charismă. 

Ehud Barak, în vârstă de 58 de ani, a plătit pentru redeclanşarea Intifadei, care s-a soldat deja cu moartea a 51 de evrei israelieni şi a creat în rândul populaţiei un sentiment profund de nesiguranţă şi vulnerabilitate. În locul pământului promis, israelienii văd o ţară arsă de acţiunile Intifadei.

Fostul luptător, "soldatul cel mai decorat din Israel", după cum îl înfăţişau spoturile din victorioasa campanie din anul 1999, a ajuns la putere susţinând deschis dorinţa sa de a încheia, până în septembrie 2000, pacea cu palestinienii, dar şi cu Siria şi Libanul. Este adevărat că nu a fost niciodată un partizan al procesului de pace cu palestinienii lansat la Oslo în 1993, dar a susţinut că acesta este realist. 

Pentru a încheia pacea, el nu a ezitat, cu curaj, susţin partizanii săi, inconştienţă, afirmă acuzatorii, cei mai extremişti acuzându-l chiar de trădare, să spulbere unele tabuuri, în special cel al indivizibilităţii Ierusalimului. O erezie după părerea multor evrei, cu atât mai mult cu cât în campania din 1999 s-a angajat să ridice problema divizării Oraşului Sfânt. Dar sondajele au indicat faptul că pierderea de popularitate s-a datorat sinuozităţii din politica sa, gestionării de unul singur a problemelor curente, lipsei de credibilitate, stilului său neîndemânatic, considerat uneori drept arogant, şi deselor schimbări ale politicii promovate, care i-au creat imaginea unei giruete. Fostul prim-ministru a pierdut chiar şi suportul acordat de electoratul tradiţional al Partidului Muncii din micile oraşe sărace, abandonate de politica guvernamentală. 

El şi-a consultat rar aliaţii, pe care i-a pus în faţa faptelor împlinite, cum a fost şi cazul din luna decembrie, când s-a hotărât să demisioneze. 

În timpul actualei campanii, a încercat să-şi umanizeze imaginea, mizând pe cartea umilinţei şi concesiilor, dorind să salveze cu orice preţ procesul de pace, lucru pe care l-a acceptat cu greutate, şi afirmând că regretă greşelile comise. 

Nimic nu lăsa să se anticipeze o asemenea respingere din partea opiniei publice, în momentul în care Ehud Barak a fost ales, la 17 mai 1999, în funcţia de prim-ministru, învingându-l pe premierul de atunci Benjamin Netanyahu, cu un scor-record: 56 la sută, faţă de 44 la sută, cât a obţinut adversarul său. Victoria sa a părut la acea vreme o încoronare logică a unei cariere deosebite care, asemeni altor lideri politici din ţară, a debutat în rândurile armatei la vârsta de 17 ani. El a urcat toate treptele ierarhiei militare, până în funcţia de şef de Stat Major, după ce o perioadă a activat în rândul trupelor de comando unde s-a remarcat prin câteva lovituri-fulger. 

În 1995, când s-a reîntors la viaţa civilă, Yitzhak Rabin, pe care-l consideră ca mentorul său, i-a oferit postul de ministru de Interne. În urma asasinării lui Rabin, succesorul acestuia, Shimon Peres, l-a numit în fruntea diplomaţiei israeliene. Dupa înfrângerea lui Peres în alegerile din mai 1996, Ehud Barak îl îndepartează de la conducerea Partidului Muncii, şi de atunci relaţiile dintre cei doi se deteriorează. 

În iulie 2000, discuţiile dintre Barak şi Arafat, supervizate de preşedintele Statelor Unite ale Americii, Bill Clinton, au dus la scindarea coaliţiei şi la retragerea partidelor Shas, Naţional Religios şi Yisrael Be'alia, din cauza numeroaselor concesii pe care Barak le-a acordat palestinienilor. Colapsul discuţiilor de la Camp David, precum şi creşterea violenţelor din partea palestinienilor, dublate de crearea unei majorităţi parlamentare care susţinea demisia întregului guvern Barak, l-au determinat pe primul ministru ca în 5 decembrie 2000 să forţeze declanşarea unor discuţii asupra situaţiei create, în Knesset. Cinci zile mai târziu, Barak a fost nevoit să-şi depună mandatul de prim ministru preşedintelui statului. În aceeaşi zi, el a făcut toate demersurile pentru a convinge Partidul Muncii să-l propună candidat al său pentru funcţia de prim ministru în perspectiva alegerilor din 6 februarie. 

Tabăra susţinătorilor procesului de pace a fost divizată în trei facţiuni de importanţă sensibil egală: cei care l-au votat pe Barak, deoarece alternativa Sharon li s-a părut de neacceptat, cei care nu i-au acordat votul lor şi, în sfârşit, indecişii, dintre care jumatate au votat alb, iar restul cu actualul premier, dar fără convingere. 

Două viziuni contrare asupa păcii 

Zguduiţi de cele patru luni de revoltă palestiniană, israelienii au ales un nou prim-ministru, liderul dreptei, Ariel Sharon, un partizan al metodelor dure în relaţia cu arabii şi a cărui victorie poate pune în pericol procesul de pace. 

În ciuda eforturilor disperate, fostul premier Barak nu a reuşit să reducă diferenţa care îl separa de Sharon, de circa 20 la sută. 

De fapt, spun analiştii politici, nu e vorba despre victoria lui Ariel Sharon, ci despre respingerea lui Ehud Barak, a acordurilor de pace de la Oslo din 1993, şi o reacţie la violenţele şi terorismul Intifadei. 

Ehud Barak a încercat, fără succes, să mizeze pe teama inspirată de trecutul şi declaraţiile contracandidatului său, subliniind că doreşte să transforme aceste alegeri într-un referendum asupra păcii. 

După ce iniţial au afirmat că între cei doi candidaţi nu există diferenţe, liderii palestinieni au trecut de partea lui Ehud Barak şi i-au îndemnat pe membrii importantei comunităţi arabe israeliene, care reprezintă 13-14% din electorat, să voteze în favoarea acestuia. 

Cu siguranţă că nu i-au uitat pe cei peste 300 de palestinieni ucişi de armata israeliană de la declanşarea Intifadei, dar, în ochii lor, Ehud Barak reprezintă răul cel mai mic. 

Ariel Sharon este considerat în întreaga lume arabă ca un criminal de război, după masacrul din taberele de refugiaţi palestinieni de la Sabra şi Shatila, de lângă Beirut, din anul 1982. 

În declaraţiile sale, liderul Likud a afirmat că întreaga sa campanie se află sub semnul păcii cu palestinienii, dar nu şi-a ascuns intenţia de a denunţa acordurile de la Oslo, considerate de el ca fiind moarte, şi a exclus orice altă retragere a Israelului din teritoriile ocupate şi demolarea vreunei colonii evreieşti. 

Liderul palestinian Yasser Arafat a apreciat că preluarea puterii de către Ariel Sharon este un adevărat dezastru, iar unul dintre membrii echipei sale de negociatori, Saeb Erakat, consideră acest lucru ca un drum deschis spre război. 

4.6. Rezultatele alegerilor 

Alegerile s-au desfăşurat în data de 25 ianuarie 2001, pentru cei 1800 de membri cu drept de vot din cele 99 de misiuni diplomatice din lume. Misiunea israeliană din New York a avut 300 de electori. 

Noul Prim ministru al Israelului este Ariel Sharon, el devansând-ul pe contracandidatul său, Ehud Barak, cu 25% din opţiunile electoratului. Astfel, el a obţinut 62.5% din sufragii, în timp ce Ehud Barak, numai 37.4%. 

Deşi este considerată în opinia analiştilor politici o victorie strălucitoare, noul prim ministru va avea o misiune foarte grea, aceea de a echilibra balanţa între politica externă şi cea internă. 

Continuarea negocierilor de pace se anunţă ca fiind un proces dificil, în contextul în care Sharon refuză noi concesii pentru palestinieni şi impune condiţii suplimentare pentru continuarea negocierilor. Astfel, el a afirmat în repetate rânduri, atât înainte de desfăşurarea scrutinului, cât şi după anunţarea oficială a rezultatelor alegerilor, că procesul de pace şi negocierile cu palestinienii vor continua doar în măsura în care aceştia vor înceta toate violenţele îndreptate asupra poporului israelian.

Astăzi şi negocierile de pace cu Siria sunt îngheţate. 

Dincolo de toate aceste imagini ale unei realităţi care nu poate fi ignorată, un lucru este cert: Israelul nu este pregătit pentru război. 

Privind politica internă, Ariel Sharon, liderul Partidului Likud, sprijinit de o fracţiune fragilă parlamentară, trebuie să facă faţă provocărilor interne. 

Diviziunea internă, sub toate aspectele ei (etnice şi religioase) îi preocupă mai mult pe israelieni decât nesfârşitul proces de pace cu palestinienii. Laicii nu suportă privilegiile de care beneficiază ultrareligioşii, coloniştii şi lucrătorii din kibuţuri luptă într-un teritoriu cucerit prin forţă, israelienii de etnie arabă se simt marginalizaţi şi neglijaţi, chiar dacă numără 20% din populaţie, iar ruşii, peste un milion, sunt izolaţi în propriul mod de viaţă şi valori. Această diviziune internă este, în opinia analiştilor, principala problemă a Israelului. De altfel, într-un sondaj întreprins recent de Universitatea din Tel Aviv arată că, în pofida Intifadei şi a unei speranţe de soluţionare pozitivă a conflictelor din Orientul Mijlociu, doar 40% dintre cei chestionaţi au citat ca principală ameninţare împotriva statului evreu conflictul israeliano-arab.

Configuraţia Parlamentului israelian nu anticipează o stabilitate nici măcar pe termen mediu. Conform analiştilor politici, chiar dacă Sharon este azi marele învingător, el va fi numai un Prim Ministru de tranziţie. 

Premierul israelian în exerciţiu, Ehud Barak, a anunţat imediat după încheierea scrutinului pentru postul de şef al Guvernului israelian, că va părăsi conducerea Partidului Muncii şi Knesset-ul, după înfrângerea usturătoare suferită în alegeri, în faţa liderului dreptei israeliene, Ariel Sharon. 

Barak a refuzat oferta învingătorului, de a forma un guvern de uniune naţională la care să participe şi partidul său. “Intenţionez să părăsesc postul şi conducerea partidului, în momentul în care se va forma noul Guvern”, a declarat acesta. Anterior acestei declaraţii, el şi-a recunoscut înfrângerea şi l-a felicitat pe liderul Likud, Ariel Sharon, pentru victorie. 

 

5. Reacţii privind rezultatul alegerilor

Fostul premier israelian, Shimon Peres, a afirmat că ar fi putut câştiga alegerile, dacă ar fi fost contracandidatul liderului dreptei naţionaliste, Ariel Sharon, pentru postul de premier al ţării. “Potrivit sondajelor de opinie, eu aş fi câştigat aceste alegeri”, a afirmat laureatul Premiului Nobel pentru Pace şi ministru al Cooperării Regionale în guvernul condus de Ehud Barak. “Nu am fost niciodată atât de aproape de un acord de pace, dar am pierdut alegerile, din cauza candidatului nostru, Ehud Barak”, a spus Peres. 

Preşedintele american George W. Bush l-a felicitat pe Ariel Sharon pentru victoria sa triumfală în alegerile pentru funcţia de prim-ministru al Israelului, în timp ce cancelariile occidentale şi liderii arabi şi palestinieni l-au îndemnat să nu abandoneze cursa pentru pace. “Preşedintele i-a spus premierului ales Sharon că-i va face plăcere să lucreze cu el, în special în ceea ce priveşte obţinerea păcii şi stabilităţii în regiune”, a declarat purtătorul de cuvânt al Casei Albe, Ari Fleischer. 

La Gaza, preşedintele Autorităţii Palestiniene, Yasser Arafat, a afirmat, într-o scurtă declaraţie, că “respectă alegerea poporului israelian şi speră în continuarea procesului de pace”. La rândul său, consilierul său politic, Nabil Abu Rudeina, a declarat că Autoritatea Palestiniană “va negocia cu orice guvern ales de poporul israelian”. “Ceea ce este important este respectarea acordurilor dintre Organizaţia pentru Eliberarea Palestinei şi guvernele israeliene”, a adăugat el, afirmând că “singura cale către pace presupune respectarea drepturilor poporului palestinian de a stabili un stat independent având drept capitală Ierusalimul”. Propunerile prezentate de Sharon în timpul campaniei electorale “nu constituie o bază pentru discuţii”, a afirmat secretarul general al Cabinetului palestinian, Ahmad Abdel Rahmane. 

Un responsabil al mişcării integriste Hamas a declarat că victoria lui Sharon constituie “un motiv pentru a continua rezistenţa”. “Nu ne e frică de Sharon şi nici poporului nostru. Dimpotrivă, alegerea sa este un motiv de continuare a rezistenţei”, a declarat Ismail Abu Shanab, unul dintre liderii mişcării care se opune procesului de pace şi care se face vinovată de cea mai mare parte a atentatelor antiisraeliene comise din 1994. 

Preşedinţia suedeză a Uniunii Europene l-a felicitat pe Sharon, exprimându-şi speranţa că noul premier “va continua procesul de pace şi dialogul cu toate părţile implicate”. 

În schimb, ministrul norvegian al Afacerilor Externe, Thorbjoern Jagland, a declarat că are “toate motivele să se teamă pentru situaţia din Orientul Mijlociu, dacă Ariel Sharon îşi pune în aplicare programul său electoral”. 

Şeful diplomaţiei franceze, Hubert Vedrine, a declarat că Franţa va aprecia politica noului premier israelian în funcţie de acţiunile acestuia. “Îl vom aprecia în funcţie de actele şi faptele sale”, a declarat Vedrine. 

La Londra, ministrul de externe britanic l-a invitat pe Sharon să nu abandoneze eforturile în favoarea păcii cu palestinienii şi să păstreze rezultatele obţinute în negocierile desfăşurate în timpul mandatului predecesorului său, Ehud Barak. “Liniile directoare ale acordului permanent sunt clare - ţine de premierul Sharon şi de preşedintele Autorităţii Palestiniene să decidă dacă a venit acum momentul încheierii acestui acord”, a declarat purtătorul de cuvânt al Ministerului Afacerilor Externe. 

La rândul lor, majoritatea cotidianelor britanice şi-au exprimat îngrijorarea. Victoria lui Ariel Sharon este “atât de şocantă ca şi cum Jean-Marie Le Pen ar deveni preşedintele Republicii franceze şi Joerg Haider cancelar al Austriei”, a afirmat “The Guardian”. “Pentru oricine doreşte pace pentu această naţiune şi vecinii ei, această zi este una dintre cele mai sumbre”, a adăugat el. 

Mai mulţi lideri arabi au dat, de asemenea, dovadă de prudenţă după alegerea lui Sharon. Ministrul iordanian al Afacerilor Externe, Abdel Ilah Khatib, a declarat că ţara sa “va judeca acţiunea guvernului pe care îl va conduce Ariel Sharon în funcţie de angajamentul său pentru pace şi acţiunea sa pentru a realiza acest lucru”. 

La Damasc, directorul general al agenţiei oficiale SANA, Ali Abdel Karim Ali, a declarat că Siria îşi menţine pretenţia de a face pace numai în condiţiile restituirii tuturor teritoriilor arabe ocupate de Israel. 

Guvernul de la Tokyo l-a invitat, de asemenea, pe Ariel Sharon să facă pace. “Japonia crede că o pace negociată este singura opţiune realistă şi doreşte cu ardoare ca Sharon, în calitate de prim-ministru israelian, să depună toate eforturile pentru a ajunge la o pace justă, durabilă şi globală, ţinând cont de ceea ce s-a realizat în urma negocierilor trecute”, a declarat ministrul Afacerilor Externe, Yohei Kono.

 

 

 

 

 

 

 

 

 

 

 

 

ANEXĂ

Platformele politice ale celor două importante partide - al Muncii şi Likud - care au susţinut candidaturile la funcţia de prim ministru 

Partidul Muncii (E. Barak)

Partidul Muncii s-a constituit în 1968. Este cel mai important partid din zona centru stânga a eşicherului politic din Israel. Până în 1977 fiecare prim ministru israelian a provenit din acest partid. Din 1977, lideri ai Partidului Muncii ca Yitzhak Rabin, Shimon Peres şi Ehud Barak au îndeplinit funcţia de prim ministru.

Partidul Muncii din Israel este un partid social-democrat. Platforma ideologică a partidului are la bază valoarea muncii care a dus poporul israelian la experienţa socială şi nivelul cultural pe care acesta îl are în prezent.

Partidul Muncii este angajat pentru menţinerea formei democratice de guvernământ, creşterea economică şi bunăstarea socială a cetăţenilor Israelului, întărirea economiei bazată pe principiile pieţei libere, instaurarea păcii, înţelegerii şi securităţii în Orientul Mijlociu.

Din punctul de vedere al politicii externe, Partidul Muncii recunoaşte necesitatea unor compromisuri care să ducă la promovarea stabilităţii politice şi la apărarea intereselor fundamentale ale Israelului.

Platforma politică (aprobată în Congresul al 6-lea al Partidului, mai 1997)

Partidul Muncii din Israel militează pentru crearea unui nou spaţiu lipsit de acţiuni teroriste şi război, în care enorme resurse financiare să nu se mai consume în cursa înarmărilor. Politica păcii şi securităţii statului va fi promovată în sensul soluţionării conflictului israeliano-arab. Politica regională se bazează pe întărirea cooperării economice în diferite sectoare, creşterea nivelului de trai şi al sănătăţii, asigurarea unui viitor al oportunităţilor pentru tânăra generaţie în regiune. Pentru îndeplinirea acestor obiective, Israelul va continua negocierile privind procesul de pace şi în acelaşi timp va lupta împotriva fundamentalismului şi terorismului care distrug acest proces. Această politică va asigura întărirea securităţii, va încuraja prosperitatea economică şi bunăstarea cetăţenilor statului.

Politica în domeniul securităţii

Guvernul este responsabil pentru securitatea personală şi generală a cetăţenilor Israelului. Politica de pace a statului este bazată pe reconcilierea între popoare şi pe recunoaşterea drepturilor la autodeterminare şi demnitate.

O pace stabilă este un important element de securitate al statului. Această stabilitate este bazată, în opinia Partidului Muncii pe menţinerea graniţelor statului, aceasta constituind un element esenţial al tuturor acordurilor viitoare de securitate.

Combaterea terorismului şi acţiunilor subversive este o componentă fundamentală a politicii de securitate a Israelului.

Situaţia acordurilor cu palestinienii

Negocierile vor fi bazate pe acordurile de pace de la Oslo, care garantează statului pacea şi securitatea şi care definesc exact elementele normalizării relaţiilor dintre Israel şi vecinii săi.

1. Ierusalim

Capitala Israelului se află sub suveranitate israeliană. Rezidenţii palestinieni se bucură de drepturile municipale speciale acordate cetăţenilor din cartierele unde ei locuiesc şi prevederi speciale vor intra în vigoare pentru locurile sacre ale creştinilor şi islamicilor.

2. Autodeterminare pentru Palestinieni

Partidul Muncii recunoaşte dreptul palestinienilor la autodeterminare, dar nu recunoaşte nici o reglementare privind înfiinţarea statului Palestinian, chiar cu suveranitate limitată. 

3. Securitate

Râul Iordanului va fi graniţa estică de securitate şi nici o forţă armată nu poate staţiona la vestul acesteia.

4. Teritorii

Israelul are extinsă suveranitatea peste teritoriile unde israelienii sunt majoritari.

5. Dreptul la reîntoarcere

Israelul nu recunoaşte dreptul de reîntoarcere al palestinienilor în teritoriile aflate sub suveranitate israeliană. Israelul negociază cu palestinienii posibilitatea reîntoarcerii refugiaţilor palestinieni în zonele aflate sub control palestinian.

Relaţiile Israelului cu Siria

Partidul Muncii din Israel continuă să susţină încheierea acordului de pace cu Siria. În cadrul acordului de pace, Israelul este pregătit să facă anumite concesii în schimbul păcii şi securităţii, în acord cu Rezoluţiile 242 şi 338 ale Consiliului de Securitate al Naţiunilor Unite şi cu hotărârile Conferinţei de la Madrid.

Acordurile de securitate

Israelul insistă ca acordul de pace cu Siria să includă obligaţiile Siriei de prevenire a operaţiunilor ostile împotriva Israelului.

Modalităţi de implementare a acordurilor

Acordurile vor fi implementate gradual. Israelul insistă pentru normalizara relaţiilor cu vecinii săi.

Problema apei

Dispoziţii privind sursele de apă, protecţia, dezvoltarea şi folosinţa, vor face parte integrantă a acordurilor de pace.

Înţelegerile

Înţelegerile existente privind problema Înălţimilor Golan vor fi întărite. 

Relaţiile Israelului cu Libanul

Israelul este pregătit să ajungă la acorduri de pace privind independenţa şi suveranitatea Libanului. Nu are pretenţii teritoriale şi recunoaşte valabilitatea graniţelor internaţionale. Acordurile de pace încheiate, care promovează relaţiile diplomatice şi normalizarea relaţiilor politice, protejează interesele de securitate ale Israelului şi cetăţenilor săi. Partidul Muncii din Israel va crea condiţiile care să permită Forţelor de Apărare Israeliene retragerea din Liban şi să garanteze pacea şi bunăstarea rezidenţilor din nordul Israelului. Toate acordurile vor garanta securitatea şi siguranţa rezidenţilor din zona de securitate a Libanului de Sud şi a forţelor Armatei Libanului de Sud.

 

Likud (A. Sharon)

Platforma politică 

Capitolul 1: Pace şi securitate

Dreptul poporului evreu asupra teritoriilor Israelului este un drept etern care nu poate face obiectul unor dispute şi include dreptul la securitate şi pace.

Sionismul este mişcarea de eliberare a poporului evreu şi realizările sale sunt puncte ale agendei priorităţilor Guvernului Israelului. Imigraţia va creşte, iar coloniile vor fi întărite.

Pacea este tema centrală a politicii Israelului. Guvernul Israelului va conduce negocierile cu arabii spre încheierea acordurilor de pace.

Securitatea este baza unei păci durabile în regiune. Israelul consideră securitatea ca primă condiţie în orice acord de pace.

1. Guvernul Israelului va onora acordurile internaţionale şi va continua procesul diplomatic pentru a ajunge la pace în Orientul Mijlociu. Va acţiona astfel încât să reducă pericolele care ameninţă viitorul şi securitatea Israelului. 

2. Guvernul Israelului va continua atent negocierile de pace cu Autoritatea Palestiniană spre un acord de pace consolidat, cu condiţia ca palestinienii să respecte deplin toate obligaţiile asumate. Important este ca palestinienii să anuleze în mod neechivoc clauzele cuprinse în Carta Palestiniană care proclamă distrugerea statului Israel.

3. Guvernul Israelului va permite palestinienilor să trăiască liber în cadrul propriului sistem de guvernare. Politica externă şi de apărare, precum şi problemele care necesită coordonare, rămân în responsabilitatea statului Israel. Guvernul se opune formării statului Palestinian independent.

4. Locurile de muncă ale palestinienilor vor fi dezvoltate în teritoriile autonome palestiniene, pentru a reduce numărul muncitorilor palestinieni pe piaţa israeliană.

5. Aşezările israeliene, zonele de securitate, resursele de apă, teritoriile aflate în proprietatea statului şi intersecţiile rutiere din zonele Iudeii, Samariei şi Fâşiei Gaza, rămân sub total control israelian.

6. Israelul va controla resursele vitale de apă din Iudeea şi Samaria şi nu va permite nici o încălcare a acestui control.

7. Ierusalimul unit şi indivizibil este capitala Statului Israel. Activităţile care subminează statutul Ierusalimului vor fi urmărite penal şi, în consecinţă, instituţiile Organizaţiei pentru Eliberarea Palestinei şi cele ale Autorităţii Palestiniene din oraş vor fi închise.

8. Râul Iordanului este graniţa de est a Israelului, iar Lacul Kinneret, cea de sud. Acestea vor fi graniţele permanente dintre statul Israel şi Regatul Iordaniei. Regatul Iordaniei trebuie să devină partener în acordurile dintre Israel şi palestinieni, în domeniile comune de interes ale negocierilor.

9. Israel va conduce negocierile de pace cu Siria, în sensul menţinerii suveranităţii Israelului asupra Înălţimilor Golan şi resurselor de apă.

Capitolul 2: Relaţii externe

1. Politica externă va servi interesele de securitate şi speranţei de pace şi prosperitate economică. Dezvoltarea relaţiilor economice va fi principala strategie a policii şi relaţiilor externe.

2. Israelul va continua dezvoltarea relaţiilor cu Statele Unite, acestea fiind considerate baza politicii externe. Ele vor promova valorile libertăţii, justiţiei şi democraţiei.

3. Israelul are interese comune cu Regatul Iordanului, iar guvernul va întări legăturile între cele două ţări.

4. Israelul doreşte bună vecinătate cu Egiptul, ţara cea mai mare dintre cele arabe. Relaţiile dintre Ierusalim şi Cairo se dezvoltă pe bază de reciprocitate. 

5. Israelul îşi va continua eforturile de recunoaştere a ţărilor arabe cu care nu are încă relaţii şi va încerca să dezvolte depline relaţii cu statele cu care are contacte scăzute. O atenţie specială va fi acordată Tunisiei şi Marocului, precum şi statelor din zona Golfului.

6. Israelul va întări relaţiile sale cu Rusia, precum şi cu statele CSI, recunoscând importanţa Rusiei în arena internaţională, interesele sale în Orientul Mijlociu.

7. Israelul va acţiona în sensul obţinerii statutului de membru asociat al Comunităţii Europene şi va continua politica de integrare în piaţa europeană.

8. Israelul va întări relaţiile strânse cu statele din Asia de Est, Cina, Japonia, India, Singapore, Tailanda, Coreea de Sud, Vietnam şi Australia, în arii de interes comun, ale schimburilor, cooperării militare şi culturii.

Capitolul 3: Forţele Armate Israeliene (IDF)

1. Israelul nu poate ignora tratatele sale de securitate în contextul în care Iranul şi alte state continuă cursa înarmărilor, iar alte state se pregătesc de război împotriva Israelului.

2. Israelul va aplica toate descoperirile tehnologiei şi ştiinţei pentru a face sistemul său de armament competitiv şi apt pentru a pregăti Forţele Armate Israeliene (IDF) pentru provocările noului secol.

3. Consiliul Naţional de Securitate va fi stabilit pentru prima dată de Primul Ministru, în concordanţă cu Legea Fundamentală: Guvernul.

Capitolul 4: Securitatea internă 

1. Guvernul va acţiona astfel încât să asigure securitatea cetăţenilor Israelului. 

2. Lupta împotriva acţiunilor criminale şi a drogurilor va fi întărită, iar numărul poliţiştilor de frontieră va creşte.

Capitolul 5: Poporul evreu

1. Israelul va întări relaţiile cu evreii din Diaspora şi nu va abandona poporul său pentru nici o cauză. Aceasta va fi împlinită şi prin educaţia tinerilor din Diaspora. Nu va exista nici un copil, oriunde în lume, care să nu fie educat în spiritul poporului evreu.

2. Guvernul va iniţia sistemul de educare şi formare pentru evreii din Diaspora, prin implicarea Ministerului Educaţiei, Agenţia Evreiască, Federaţia Sionistă şi comunităţile evreieşti din întreaga lume. Profesorii israelieni vor fi trimişi să profeseze în şcolile evreieşti din lume, prin rotaţie, timp de câţiva ani, asemeni ambasadorilor care sunt trimişi pentru a servi relaţiile diplomatice în Ambasadele Israelului în străinătate.

Capitolul 6: Absorbţia imigranţilor

1. Guvernul va fi pregătit pentru 7 milioane de evrei care se vor reîntoarce în Israel în următoarea decadă. Prin prezenţa lor, aceştia vor întări şi dezvolta economia şi cultura statului. 

2. Guvernul va asigura imigranţilor un nivel egal de asistenţă cu nativii israelieni angajaţi pe piaţa muncii.

3. Imigranţii ruşi vor fi angajaţi funcţie de profesiile lor. Guvernul va implementa un plan cadru care va crea 130.000 locuri de muncă pentru ingineri, doctori, oameni de ştiinţă, profesori, în acord cu recomandările Comitetului de la Branover.

4. În privinţa imigranţilor etiopieni, guvernul va asigura educaţia şcolară şi universitară a tinerilor, prin granturi şi alte forme de asistenţă. Guvernul va acţiona pentru rezolvarea situaţiei locative, prin absorbţia în centre speciale a taberelor în care aceşti imigranţi trăiesc acum.

Capitolul 7: Economia

1. O economie care încurajează iniţiativele private aduce bunăstare şi prosperitate.

2. Economia actuală a statului este într-o puternică criză. În ultimii câţiva ani a crescut deficitul bugetar al balanţei de plăţi, ameninţând stabilitatea economică.

3. Guvernul va trebui să facă puternice reforme economice, care să includă următoarele etape: stabirea unor taxe mai mici, reducerea inflaţiei, desfiinţarea birocraţiei în toate domeniile, reducerea nivelului de sărăcie, modernizarea infrastructurii şi a oraşelor, recâştigarea credibilităţii investitorilor străini.

